Eda Rawa ni Vakamarautaka Dina na Kalou?
De o sa dau wilika na kedra itukutuku eso nira vakacaucautaki ena iVolatabu, oti o qai kaya, ‘au sa na sega tu ga ni vakataki ira!’ O na rairai nanuma, ‘au sega ni yalododonu seu caka vinaka ena veigauna, au dau cala tale ga.’
E tukuni ni “sega ni cala qai turaga yalododonu” na peteriaki o Jope. (Jope 1:1, ivakamacala e ra) A vakatokai o Loti me “turaga yalododonu.” (2 Pita 2:8) O Tevita e dau vakayacora “na ka e donu” ena mata ni Kalou. (1 Tui 14:8) Ia dikeva vinaka mada na kedratou itukutuku ena iVolatabu. Eda na kila kina qo: (1) nodratou malumalumu, (2) levu na ka eda na vulica ena nodratou ivakaraitaki, (3) rawa tale ga nida vakamarautaka dina na Kalou na kawa ivalavala ca.
NODRATOU MALUMALUMU
E levu na ka dredre a yaco vakatawadodonu ena bula i Jope. E cala nona nanuma ni sega ni kauaitaki koya na Kalou, ke mani yalodina tiko ga se sega. (Jope 9:20-22) E kauaitaka vakasivia nona yalododonu era nanuma kina eso ni dodonu cake vua na Kalou.—Jope 32:1, 2; 35:1, 2.
O Loti a lomalomarua ni cakava e dua na ka e dodonu me matata qai rawarawa vua. A cata na nodra itovo vakasisila na bula tiko e Sotoma kei Komora qai “vakararawataka na turaga yalododonu qo” na nodra ivalavala. (2 Pita 2:8) E kaya na Kalou ni na vakarusai rau na koro ca qori, ia ena vakabulai Loti kei na nona vuvale. De o nanuma ni na biubiu sara ga vakatotolo o Loti ena vuku ni ka e rarawataka. Ia ena gauna bibi qori e vakaberabera tale. Mani taura na ligadratou na agilosi a tala yani na Kalou, me kauti iratou ina taudaku ni koro.—Vakatekivu 19:15, 16.
O Tevita a sega ni lewai koya vinaka ena dua na gauna, a veibutakoci tale ga kei na dua na yalewa vakawati. Na nona saga me vunitaka, e vakarota kina me mate na watina na yalewa qori. (2 Samuela, wase 11) E tukuni ena iVolatabu ni “sega ni taleitaka o Jiova” na ka e cakava o Tevita.—2 Samuela 11:27.
Eratou a cala kece o Jope, Loti kei Tevita, so mada ga na nodratou cala e bibi sara. Ia eda na qai raica ni ratou a talairawarawa ni qarava na Kalou ena lomadratou taucoko. Ratou via vakaraitaka nodratou veivutuni, ratou qai cakava na veiveisau e vinakati. E vakadonui ratou kina na Kalou, tukuni tale ga ena iVolatabu ni ratou turaga yalododonu.
CAVA EDA VULICA?
Eda na dau cala ga nida kawa ivalavala ca. (Roma 3:23) Ia na gauna eda cala kina, dodonu me laurai nida veivutuni, da qai saga meda vakadodonutaka noda sala.
Na cava ratou cakava o Jope, Loti kei Tevita me ratou vakadodonutaka kina nodratou sala? E turaga yalodina ga o Jope. E vakadodonutaka nona rai o Jope ni vosa oti vua na Kalou, e veivutunitaka tale ga na ka e tukuna. (Jope 42:6) Na rai i Loti me baleta nodra itovo vakasisila e Sotoma kei Komora e tautauvata kei na ivakatagedegede ni Kalou. Na nona leqa ga ni a wele. E qai dro mai na koro sa cudruvi tu qori me kua ni tau vua na lewa ni Kalou. E talairawarawa qai sega ni raica lesu na veika sa biuta laivi tu yani. O Tevita a cala bibi ni beca na lawa ni Kalou, ia e vakaraitaka na ka dina e tu e lomana ena nona veivutuni kei na nona vakamasuta na loloma ni Kalou.—Same 51.
Na nona vakadonui ratou gona na Kalou e yavutaki ena nona kilai keda vinaka na kawatamata, nida kawa ivalavala ca. E “kila vinaka” na Kalou “na keda ibulibuli, e nanuma tiko nida kuvuniqele.” (Same 103:14) Ke kila tiko na Kalou nida na dau cala ena so na gauna, cava gona ena namaka vei keda?
Na Kalou e “kila vinaka . . . na keda ibulibuli, e nanuma tiko nida kuvuniqele.”
EDA RAWA NI VAKAMARAUTAKA NA KALOU?
Eda rawa ni kila na ka meda cakava meda vakamarautaka na Kalou nida vakasamataka na ivakasala vuku i Tevita vua na luvena o Solomoni. “O iko Solomoni na luvequ, mo kila na Kalou i tamamu, mo qaravi koya ena lomamu taucoko.” (1 Veigauna 28:9) Na cava na ibalebale ni lomamu taucoko? Kena ibalebale noda lomana na Kalou, da qai vakadeitaka nida na cakava na lomana kei na ka e vinakata. E sega ni uasivi na lomada, ia eda na saga meda qarava na Kalou ena talairawarawa, da tu vakarau tale ga nida vakadodonutaki. E lomana na Kalou o Jope, e talairawarawa tale ga, tukuni kina ni “sega ni cala.” O Loti e “yalododonu,” o Tevita tale ga e “vakayacora ga na ka e donu” ena mata ni Kalou. Eratou cala, ia ratou se rawa tiko ga ni vakamarautaka na Kalou.
O koya e taucoko na lomana e cakava na loma ni Kalou, e uqeti tale ga me gumatua ni talairawarawa
Ke da dau vakananuma gona eso na ka eda diva meda a kua ni vakasamataka, se tauca e dua na ka ena vakamadualaki keda tale, se cakava na ka da qai kila e muri ni cala, me vakayaloqaqataki keda mada ga na vica na ivakaraitaki qo. E kila na Kalou ni sega tu ga ni dua vei keda e uasivi rawa ena gauna qo. Ia e namaka meda lomani koya, da qai gumatua ni talairawarawa vua. Ke vu dina mai lomada qori eda na vakadeitaka nida rawa tale ga ni vakamarautaka na Kalou.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn